เริ่มเป็นริดสีดวงตอนอายุ19 ตอนนี้20ก็ยังเป็นอยู่ค่ะ อาการจะมีติ่งยื่นออกมาบวมจนนั่งไม่ได้ บางครั้งเป็นวันเดียวหาย บางครั้งเป็นหลายวันกว่าจะหาย เคยไปหาเขาดูก็บอกว่าเป็นแค่ระยะแรก ให้ยามากิน+ยาทา ช่วงแรกๆก็ไม่ค่อยเป็นค่ะ แต่หลังจากหยุดกินก็เริ่มเป็นแบบเดิม หลังๆเริ่มหนักแทบจะเป็นทุกครั้งหลังถ่าย บางครั้งก็บวม+มีเลือดหรือหนอง(ไม่แน่ใจ)ปนมาด้วยจนต้องใส่ผ้าอนามัยค่ะ อาการแบบนี้เริ่มหนักแล้วไหมคะ กลัวไปหาเขาก็ให้แต่ยามาน่ะค่ะ หรือต้องไปพบแพทย์เฉพาะทางคะ?
สวัสดีค่ะ ริดสีดวงทวาร เป็นภาวะที่มีการโป่งพองของเส้นเลือดบริเวณทวารหนักหรือส่วนปลายของลำไส้ใหญ่ที่อยู่ติดกับทวารหนัก ทำให้มีอาการคล้ายติ่งยื่นออกมาจากทวารหนัก หรือถ้ายังเป็นไม่รุนแรงมากอาจจะมีติ่งยื่นออกมาเวลาเบ่งอุจจาระเท่านั้น ริดสีดวงทวารหนักอาจจะมีอาการปวด เจ็บ หรือคันบริเวณทวารหนัก ถ่ายลำบาก หรือถ่ายอุจจาระมีเลือดสดปนออกมาโดยปัจจัยที่ทำให้เกิดริดสีดวงทวารเช่น การนั่งเบ่งอุจจาระเป็นเวลานาน ประวัติท้องเสียเรื้อรังหรือท้องผูกเรื้อรัง น้ำหนักเกิน รับประทานที่มีกากใยน้อย ดื่มน้ำน้อย การเป็นริดสีดวงทวารนั้นจะทำให้เวลาถ่ายแล้วเจ็บ คนไข้ก็มักจะหลีกเลี่ยงการถ่าย ยิ่งทำให้อุจจาระที่ค้างอยู่นานก็ยิ่งแข็งขึ้น พอต้องถ่ายทีก็ยิ่งเจ็บมากขึ้นไปอีกกรณีนี้ที่เป็นมาเรื้อรัง เป็นแต่ละครั้งหลายวัน รู้สึกริดสีดวงโผล่ออกมาเป็นก้อนใหญ่ขึ้น มีเลือดไหลมาก แสดงว่าความรุนแรงของโรคน่าจะเป็นมากขึ้น การรักษาโดยการหลีกเลี่ยงปัจจัยอย่างเดียวดังกล่าวไปอาจจะไม่เพียงพอ การผ่าตัดเอาริดสีดวงออก การใช้เลเซอร์จี้เพื่อทำลายเส้นเลือดที่มาเลี้ยงริดสีดวงอาจจะมีความจำเป็น แนะนำปรึกษาศัลยแพทย์ที่ดูแลโดยตรงอีกครั้ง